KIRJALLINEN KYSYMYS P-0712/01

esittäjä(t): Olivier Dupuis (TDI) komissiolle

(1. maaliskuuta 2001)

Aihe: Taloudellinen ja inhimillinen katastrofi Mongoliassa

Jo toisena peräkkäisenä vuonna Mongoliaa koetellut äärimmäisen ankara talvi 30 asteen pakkasineen ja rankkoine lumisateineen on tuhonnut kaikki laiduntamismahdollisuudet, ja maan noin 30 miljoonaa nautaeläintä on vakavassa vaarassa. 2,4 miljoonan eläimen kuolemaan johtanutta viime talven talouskatastrofia seurasi erittäin kuiva kesä. Mongolian hallituksen ja YK:n kehitysohjelman asiantuntijoiden arvioiden mukaan noin 12 miljoonaa nautaeläintä kuolee lähiviikkojen aikana, jos hätäapua ei saada nopeasti ja riittävästi, ja tämä aiheuttaisi todellisen humanitaarisen katastrofin. Tammikuun lopussa sääolot olivat aiheuttaneet yli 500 000 naudan kuoleman ja tilanne oli hyvin kriittinen yli 75 000 mongolialaisen perheen toimeentulon kannalta.

Euroopan unioni, Intia, Israel ja muut maat ovat vastanneet Mongolian hallituksen ja Yhdistyneiden kansakuntien yhteiseen avunpyyntöön antamalla apua satojen tuhansien dollarien arvosta. Avun tarpeen on kuitenkin arvioitu olevan 8,7 miljoonaa dollaria, ja siihen ei ole laskettu mukaan ruoka- ja materiaaliapua etupäässä eläinten ruokintaan tarvittavaa rehua jota arvioidaan tarvittavan noin neljän miljoonan dollarin arvosta, tämän osittain jo toteutuneen taloudellisen katastrofin seurausten lieventämiseksi ja uhkaavan humanitaarisen katastrofin estämiseksi.

Ovatko nämä yleiset arviot avun tarpeesta komission arvioiden mukaisia?

Jos ovat, aikooko komissio rajoittaa lupaamansa humanitaarisen avun ja hätäavun jo sovittuihin määriin?

Poul Nielsonin komission puolesta antama vastaus

(30. maaliskuuta 2001)

Euroopan komission humanitaarisen avun toimisto (ECHO) on saanut viime viikkoina tietoja Mongolian tilanteesta. Tietoja ovat lähettäneet YK:n järjestöt, Punainen risti ja muutkin humanitaariset järjestöt. Näiden tietojen mukaan maassa on jo toinen peräkkäinen talvi, jolle ovat ominaista lumimyrskyt ja hyvin alhaiset lämpötilat. Lisäksi talven kielteisiä vaikutuksia on kärjistänyt se, että talvea edelsi viime kesän pitkittynyt kuivuus. Nämä ilmasto-olot aiheuttavat humanitaarisen avun toimittamiseen liittyviä vakavia vaikeuksia alueiden väestölle, joka on jo menettänyt suuren osan karjastaan, joka on heidän pääasiallinen tulonlähteensä.

ECHO rahoittaa humanitaarisia hätätoimenpiteitä voidakseen vastata alueiden väestön tarpeisiin. Toimenpiteiden tärkein tavoite on täyttää tämän tuhoisan talven (dzud) aiheuttamat ravintohuollon välittömät tarpeet. Komission hyväksyttävänä on päätös, jonka tarkoituksena on antaa apuna 1 030 000 euroa kuudeksi kuukaudeksi. Tämä on lisänä ECHOn vuonna 2000 myöntämään apuun, joka oli yhteismäärältään 1 875 000 euroa. Se oli tarkoitettu avuksi Mongoliassa asuville perheille lievittämään vuoden 1999/2000 vaikean talven ja sitä seuranneen kuivuuden vaikutuksia.

Komissio auttaa Mongoliaa myös Tacis-ohjelman avulla. Sen tarkoituksena on helpottaa maan siirtymistä markkinatalouteen tukemalla maan hallituksen aloittamia uudistuksia. Pidemmällä aikavälillä pitäisi myös vähentää maan haavoittuvuutta luonnononnettomuuksien aiheuttamien taloudellisten vaikutusten suhteen.